BCP รุกวงการ ROV ผลักดันทีม PSG Esports สู่เวที AWC 2022
BCP รุกวงการ Esports เป็นผู้สนับสนุนหลักทีม ROV อย่าง “PSG Esports” ตั้งเป้าผลักดันนักกีฬาก้าวสู่เวที AOV World Cup 2022
BCP รุกวงการ Esports เป็นผู้สนับสนุนหลักทีม ROV อย่าง “PSG Esports” ตั้งเป้าผลักดันนักกีฬาก้าวสู่เวที AOV World Cup 2022
21 ก.ย. 2564

นายชัยวัฒน์ โควาวิสารัช ประธานเจ้าหน้าที่บริหารและกรรมการผู้จัดการใหญ่ บริษัท บางจาก คอร์ปอเรชั่น จำกัด (มหาชน) หรือ BCP กล่าวว่า บริษัทได้จับมือเป็นผู้สนับสนุนหลัก PSG Esports ROV Team ภายใต้แบรนด์ PSG ทีมฟุตบอลอันดับต้นๆ ของยุโรปเป็นรายแรกของไทย โดยเกม ROV เป็นหนึ่งในเกมที่ได้รับความนิยมมากที่สุดในประเทศไทย มีการแข่งขันสูงในระดับมืออาชีพ และได้รับการบรรจุอยู่ในการแข่งขันเอเชียนเกมส์และซีเกมส์ จึงเป็นกีฬาที่มีศักยภาพในการเติบโต  Esports ยังเป็นเครื่องมือในการสื่อสารเข้าถึงคนรุ่นใหม่ โดยเฉพาะ Gen Z  และ Millennials
โดยการจับมือกับ PSG Esports ROV Team ในครั้งนี้จะยิ่งช่วยขยายฐานลูกค้าไปสู่กลุ่มคนรุ่นใหม่ๆ ได้มากขึ้น ตามเป้าหมายที่ต้องการให้สถานีบริการน้ำมันบางจากเป็น Greenovative Destination ของคนทุกรุ่น
ด้านนายมาร์คัส ลูเออร์ ซีอีโอของ PSD (พันธมิตรด้านลิขสิทธิ์ของ PSG Esports ในประเทศไทย) กล่าวว่า ยินดีเป็นอย่างยิ่งที่มีบริษัทชั้นนำของไทยเข้าร่วมในการเดินทางครั้งนี้ แสดงให้เห็นถึงพลังของแบรนด์ PSG และโอกาสครั้งใหญ่ในตลาดเกมและ Esports ในประเทศ Esports เป็นที่นิยมสำหรับเกมเมอร์คนรุ่นใหม่หลายล้านคน เราจึงมีแผนที่จะพัฒนาการแข่งขันร่วมกับแฟนคลับในประเทศไทย บนแพลตฟอร์ม Hubber.gg และมุ่งมั่นก้าวไปสู่ AOV World Cup ที่มีเงินรางวัล 8 ล้านเหรียญสหรัฐในปี 65
สำหรับแบรนด์กาแฟอินทนิลจะปรากฏที่ด้านหน้าเสื้อทีม PSG Esports ROV ตั้งแต่สัปดาห์นี้ และจะมีแบรนด์บางจากฯ ที่แขนเสื้อ รายละเอียดเพิ่มเติมเกี่ยวกับแคมเปญความร่วมมือจะมีการประชาสัมพันธ์ในเร็วๆ นี้